USAHA BERTERUSAN KPDN MENGEKANG AKTIVITI PENYELEWENGAN MINYAK DIESEL BERSUBSIDI MENERUSI PELAKSANAAN OPS TIRIS PUTRAJAYA, 19 OKTOBER 2023 - Kementerian Perdagangan Dalam Negeri dan Kos Sara Hidup (KPDN) akan meneruskan tindakan penguatkuasaan yang tegas dan agresif di dalam mengekang aktiviti penyelewengan barang kawalan minyak diesel bersubsidi menerusi pelaksanaan OPS TIRIS. 2. Pelaksanaan OPS TIRIS selama sembilan (9) bulan yang bermula dari 1 Mac 2023 sehingga 31 Disember 2023 antara lain bertujuan bagi memastikan pelaksanaan subsidi minyak diesel tidak mengalami ketirisan dan sampai ke pihak yang layak menerimanya. 3. Berdasarkan statistik penguatkuasaan OPS TIRIS bermula 1 Mac 2023 sehingga 18 Oktober 2023, sebanyak 12,873 pemeriksaan telah dilakukan di seluruh Negara manakala sebanyak 69 aduan telah diterima berhubung isu berkaitan dalam tempoh yang sama. Daripada jumlah itu, sebanyak 635 kes telah dihasilkan yang melibatkan sitaan ke atas 5.36 juta liter minyak diesel bernilai RM11.69 juta serta rampasan aset dan peralatan lain sebanyak RM33.05 juta menjadikan nilai keseluruhan sitaan berjumlah RM44.74 juta. 1
4. Sebanyak 519 tangkapan juga telah dilakukan dalam tempoh yang sama melibatkan 435 individu merupakan warganegara, 82 individu merupakan warga asing manakala 2 individu adalah pemastautin tetap. 5. KPDN juga telah bekerjasama dengan beberapa agensi penguatkuasaan strategik di dalam menangani isu penyelewengan minyak diesel bersubsidi ini. Berdasarkan statistik penerimaan kes daripada agensi bermula 1 Mac 2023 sehingga 18 Oktober 2023, sebanyak 320 kes telah direkodkan dan agensi yang paling banyak menghasilkan kes adalah Pasukan Gerak Am (PGA), Polis Diraja Malaysia (PDRM) dan Pasukan Polis Marin (PPM). 6. KPDN sentiasa komited dan akan bekerjasama dengan agensi penguatkuasaan yang berkaitan bagi mempergiatkan serta mempertingkatkan kawal seliaan dan operasi ke atas pengedaran barang-barang kawalan di seluruh Negara bagi memastikan bekalan barang kawalan untuk kegunaan rakyat Malaysia sentiasa mencukupi dan tidak berlaku ketirisan barang-barang kawalan bersubsidi terutamanya minyak diesel yang akan merugikan Negara kita. 7. KPDN ingin memberikan amaran keras dan menegaskan bahawa Kementerian tidak akan berkompromi dengan mana-mana pihak yang didapati terlibat dalam sindiket dan aktiviti penyalahgunaan barang-barang kawalan ini. 8. Tindakan tegas akan diambil termasuklah mendakwa mereka di mahkamah berdasarkan peruntukan undang-undang di bawah Akta Kawalan Bekalan 1961 [Akta 122] dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001) [Akta 613]. 2
9. Jika disabitkan dengan kesalahan di bawah Akta 613 ini boleh dipenjarakan selama tempoh tidak melebihi lima belas (15) tahun dan juga boleh didenda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau lima juta ringgit yang mana yang lebih tinggi. 10. Orang ramai yang mempunyai sebarang maklumat berhubung salah laku peniaga atau aktiviti penyelewengan barang kawalan terutamanya gula dan minyak diesel bersubsidi oleh pihak yang tidak bertanggungjawab boleh menyalurkan aduan yang lengkap kepada pihak Kementerian melalui saluran berikut: i. WhatsApp 019-279 4317 / 019-848 8000; ii. Portal e-Aduan KPDN iaitu iii. Call Centre 1-800-886-800; iv. E-mel e-aduan@kpdn.gov.my; v. Aplikasi Telefon Pintar Ez ADU KPDN; vi. Bilik Gerakan Penguatkuasaan 03-8882 6088 / 6245, dan; vii. Kod QR Aduan Bekalan: YBHG. DATO' SERI MOHD SAYUTHI BIN BAKAR, KETUA SETIAUSAHA, KEMENTERIAN PERDAGANGAN DALAM NEGERI DAN KOS SARA HIDUP, PUTRAJAYA, 19 OKTOBER 2023. ### 3
LATAR BELAKANG Kementerian Perdagangan Dalam Negeri dan Kos Sara Hidup (KPDN) telah ditubuhkan pada 27 Oktober 1990. Matlamat penubuhan Kementerian adalah untuk menggalakkan pembangunan perdagangan dalam Negeri yang berdaya maju, berdaya saing, dan berdaya mampan, khususnya di dalam sektor perdagangan pengedaran. Sektor perdagangan pengedaran adalah antara penyumbang utama KDNK negara dan ia bertindak sebagai benteng kestabilan ekonomi, terutama semasa situasi ekonomi luaran berada di dalam keadaan ketidaktentuan. Perdagangan pengedaran perlu kukuh bagi menampan sebarang ketidakstabilan dalam ekonomi negara. Dalam masa yang sama, Kementerian juga komited dalam melindungi kepentingan dan hak-hak pengguna. Ini termasuk membangunkan ekosistem pengguna dan peniaga yang bersifat melengkapi dan ke arah self-regulated, seiring dengan aspirasi ke arah masyarakat negara maju. Ia diharapkan akan melahirkan pengguna dan peniaga yang matang dan beretika dalam berurusniaga, dan hasilnya adalah negara yang seimbang dari segi ekonomi dan sosial. Agensi di bawah KPDN: 4